Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την ίδρυση Δικαστηρίου της Ευρωπαϊκής Δημόσιας Διοίκησης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συνθήκη της Νίκαιας εισήγαγε νέο άρθρο 225A στη συνθήκη ΕΚ και νέο άρθρο 160 στη συνθήκη ΕΚΑΧ. Σύμφωνα με τις διατάξεις αυτές:

« Το Συμβούλιο, αποφασίζοντας ομόφωνα, προτάσει της Επιτροπής και μετά από διαβούλευση με το Ευρωπαϊκό Κοινοβούλιο και το Δικαστήριο..., δύναται να συνιστά δικαιοδοτικά τμήματα για να εκδικάζουν σε πρώτο βαθμό ορισμένες κατηγορίες προσφυγών οι οποίες ασκούνται σε συγκεκριμένους τομείς.

Η απόφαση σχετικά με τη σύσταση δικαιοδοτικού τμήματος ορίζει τους κανόνες σχετικά με τη σύνθεση του εν λόγω τμήματος και προσδιορίζει την έκταση των αρμοδιοτήτων που του ανατίθενται.

Οι αποφάσεις των δικαιοδοτικών τμημάτων υπόκεινται σε αναίρεση, η οποία περιορίζεται σε νομικά ζητήματα, ή, εάν το προβλέπει η απόφαση για τη σύσταση του τμήματος, σε έφεση, η οποία μπορεί να αφορά και πραγματικά περιστατικά, ενώπιον του Πρωτοδικείου.

Τα μέλη των δικαιοδοτικών τμημάτων επιλέγονται μεταξύ προσώπων που παρέχουν πλήρη εγγύηση ανεξαρτησίας και έχουν την απαιτούμενη ικανότητα για την άσκηση δικαστικών καθηκόντων. Διορίζονται από το Συμβούλιο, το οποίο αποφασίζει ομοφώνως.

Τα δικαιοδοτικά τμήματα καταρτίζουν τον κανονισμό διαδικασίας τους, σε συμφωνία με το Δικαστήριο. Ο κανονισμός αυτός υπόκειται στην έγκριση του Συμβουλίου, το οποίο αποφασίζει με ειδική πλειοψηφία.

Εάν η απόφαση για τη σύσταση του τμήματος δεν ορίζει άλλως, οι διατάξεις της παρούσας συνθήκης σχετικά με το Δικαστήριο και οι διατάξεις του Οργανισμού του Δικαστηρίου εφαρμόζονται και στα δικαιοδοτικά τμήματα.».

Επίσης, τα άρθρα 245 της συνθήκης ΕΚ και 160 της συνθήκης ΕΚΑΧ προβλέπουν, στο δεύτερο εδάφιό τους, ότι :

«Το Συμβούλιο, αποφασίζοντας ομόφωνα ... κατόπιν αιτήσεως της Επιτροπής και μετά από διαβούλευση με το Ευρωπαϊκό Κοινοβούλιο και το Δικαστήριο, μπορεί να τροποποιεί τις διατάξεις του Οργανισμού, εξαιρέσει του τίτλου I. ».

2. Με τη δήλωση αριθ. 16 σχετικά με το άρθρο 225A της συνθήκης ΕΚ, που εγκρίθηκε την 26η Φεβρουαρίου 2001 κατά τη διάρκεια της Συνόδου Κορυφής της Νίκαιας, το Δικαστήριο και η Επιτροπή κλήθηκαν «να εκπονήσουν, το ταχύτερο δυνατό, σχέδιο απόφασης για τη σύσταση δικαιοδοτικού τμήματος, αρμοδίου να αποφαίνεται πρωτοδίκως επί των διαφορών μεταξύ των Κοινοτήτων και των υπαλλήλων τους ».

3. Το νέο δικαιοδοτικό όργανο που θα συσταθεί στο πλαίσιο των προαναφερθεισών διατάξεων και σύμφωνα με την ανωτέρω δήλωση, καλείται να ασκήσει τις αρμοδιότητες που ασκεί επί του παρόντος το Πρωτοδικείο στον εν λόγω τομέα. Η παρούσα πρόταση επαναλαμβάνει επομένως τις συναφείς διατάξεις της απόφασης 88/591 για την ίδρυση του Πρωτοδικείου των Κοινοτήτων [1], που εφεξής επαναλαμβάνονται στο Πρωτόκολλο για τον Οργανισμό του Δικαστηρίου, το οποίο επισυνάπτεται στις συνθήκες ΕΕ, ΕΚ και ΕΚΑΕ.

[1] ΕΕ L 319 της 25.11.1988.

4. Οι προτεινόμενες τροποποιήσεις

Ωστόσο, επήλθαν ορισμένες τροποποιήσεις στην απόφαση για την ίδρυση του Πρωτοδικείου για να συνεκτιμηθούν οι ιδιαιτερότητες των διαφορών της δημόσιας διοίκησης καθώς και η πείρα που αποκτήθηκε σε αυτόν τον τομέα:

Αριθμός των δικαστών

Ο προτεινόμενος αριθμός δικαστών, εν προκειμένω έξι, προσαρμόζεται στο φόρτο εργασίας που το είδος των διαφορών αυτών αντιπροσωπεύει επί του παρόντος για το Πρωτοδικείο, ήτοι περίπου 120 υποθέσεις ανά έτος (βλέπε σ. 10, παρατηρήσεις στο άρθρο 2).

Διαδικασία διορισμού των δικαστών

Στο μέτρο που το δικαιοδοτικό τμήμα δεν αποτελείται από ένα δικαστή ανά κράτος μέλος και συνιστά ειδικό δικαστήριο, αντίθετα από το Δικαστήριο και το Πρωτοδικείο, κρίνεται απαραίτητη η διαδικασία διορισμού για τη διευκόλυνση της απόφασης του Συμβουλίου (βλέπε σ. 10 και 11, παρατηρήσεις στα άρθρα 2 και 3).

Καθήκοντα του Γενικού Εισαγγελέα

Η παρούσα πρόταση δεν επαναλαμβάνει το άρθρο 49 του Οργανισμού του Δικαστηρίου δυνάμει του οποίου οι δικαστές του Πρωτοδικείου μπορούν να κληθούν να ασκήσουν τα καθήκοντα του Γενικού Εισαγγελέα.

Πρέπει να σημειωθεί σχετικά ότι το Πρωτοδικείο έκανε χρήση αυτής της διάταξης μόνο δύο ή τρεις φορές για διαφορές σε θέματα ανταγωνισμού, κατά τη διάρκεια των πρώτων ετών λειτουργίας του. Η πείρα κατέδειξε ότι η παρέμβαση του Γενικού Εισαγγελέα δεν είναι απαραίτητη για αυτό το είδος διαφορών, λαμβανομένης υπόψη επίσης της ύπαρξης δεύτερου βαθμού δικαιοδοσίας.

Επιπλέον, υπενθυμίζεται ότι δυνάμει του άρθρου 225 παράγραφος 2 της συνθήκης ΕΚ, οι αποφάσεις που εκδίδει το Πρωτοδικείο επί προσφυγών κατά αποφάσεων των δικαιοδοτικών τμημάτων, μπορούν να επανεξετάζονται από το Δικαστήριο, κατόπιν πρότασης του πρώτου Γενικού του Εισαγγελέα [2].

[2] Μια πρόταση που αποβλέπει τη σχετική συμπλήρωση του Οργανισμού του Δικαστηρίου βρίσκεται στο στάδιο της έγκρισης από το Δικαστήριο.

Μονομελής σύνθεση

Προτείνεται να μην θεσπιστεί αυτή η σύνθεση, η οποία προβλέπεται στο άρθρο 50 του Οργανισμού του Δικαστηρίου, λαμβανομένου υπόψη του πρωτότυπου χαρακτήρα αυτού του δικαιοδοτικού οργάνου, το οποίο θα πρέπει κατ' αρχήν να εδραιώσει το κύρος του. Υπενθυμίζεται ότι η μονομελής σύνθεση θεσπίστηκε ως σύνθεση του Πρωτοδικείου μόλις το 1999, ήτοι 11 έτη μετά τη σύστασή του.

Ελάφρυνση της διαδικασίας

Προβλέπονται ορισμένες ρυθμίσεις της διαδικασίας για να βελτιωθούν οι προθεσμίες εκδίκασης, με παράλληλη τήρηση των δικαιωμάτων ακρόασης των διαδίκων.

Το νέο δικαιοδοτικό όργανο θα μπορεί αφενός να εκτιμήσει εάν είναι απαραίτητη η κατάθεση υπομνημάτων απάντησης και υπομνημάτων ανταπάντησης και αφετέρου να αποφασίσει ότι δεν χρειάζονται οι επ' ακροατηρίω αγορεύσεις όταν κρίνει ότι έχει διαφωτιστεί επαρκώς μετά την κατάθεση τεσσάρων γραπτών υπομνημάτων.

Επίσης, προβλέπεται ότι το δικαιοδοτικό τμήμα εξετάζει τις πιθανότητες φιλικού διακανονισμού της διαφοράς σε κάθε στάδιο της διαδικασίας (βλέπε σ. 15, παρατηρήσεις στο άρθρο 7).

Διακανονισμός των δικαστικών εξόδων

Προβλέπεται ο συντονισμός του διακανονισμού των εξόδων σύμφωνα με τους κανόνες που εφαρμόζονται σε κάθε διαφορά, η οποία εκδικάζεται ενώπιον των κοινοτικών δικαιοδοτικών οργάνων.

5. Η παρούσα πρόταση δεν περιλαμβάνει καμία διάταξη σχετική με το καθεστώς χρηματικών απολαβών των δικαστών του δικαιοδοτικού τμήματος.

Όπως προκύπτει από τα άρθρα 210 της συνθήκης ΕΚ και 123 της συνθήκης ΕΚΑΕ « το Συμβούλιο ορίζει με ειδική πλειοψηφία τις αποδοχές, αποζημιώσεις και συντάξεις ... του προέδρου, των δικαστών, των γενικών εισαγγελέων και του γραμματέως του Δικαστηρίου, καθώς και των μελών και του γραμματέως του Πρωτοδικείου ... ».

Εφόσον τα άρθρα 225 Α της συνθήκης ΕΚ και 140 B της συνθήκης ΕΚΑΕ δεν παρεκκλίνουν από τις διατάξεις αυτές, δεν εναπόκειται στην Επιτροπή να διατυπώσει προτάσεις σχετικά με αυτό το θέμα.

Υπενθυμίζεται σχετικά ότι κατά τη σύσταση του Πρωτοδικείου, το Συμβούλιο εισήγαγε [3] προς τούτο νέο άρθρο 21α στους κανονισμούς αριθ. 422/67/ΕΟΚ και 5/67/Ευρατόμ της 25ης Ιουλίου 1967 περί καθορισμού του καθεστώτος χρηματικών απολαβών του προέδρου και των μελών της Επιτροπής, του προέδρου, των δικαστών, των γενικών εισαγγελέων και του γραμματέως του Δικαστηρίου [4] και επομένως θα αρκούσε ενδεχομένως η προσαρμογή των προβλεπόμενων ποσοστών για τον πρόεδρο και τους δικαστές του δικαιοδοτικού τμήματος.

[3] Με τον κανονισμό αριθ. 4045/88 της 19.12.1998, ΕΕ L 356 της 24.12.1988.

[4] ΕΕ P 187 της 8.08.1967, σ. 1. Ελληνική ειδική έκδοση : Κεφάλαιο 01 τόμος 1 σ. 0102.

6. Λεπτομερείς παρατηρήσεις κατ' άρθρο της παρούσας πρότασης

Η παρούσα πρόταση αποτελείται από μία απόφαση και ένα παράρτημα. Η απόφαση περιλαμβάνει τέσσερα άρθρα:

i) το άρθρο 1 προβλέπει τη σύσταση του δικαιοδοτικού οργάνου.

ii) το άρθρο 2 εισάγει νέο τίτλο VI στον Οργανισμό του Δικαστηρίου καθώς και παράρτημα Ι, το κείμενο του οποίου εμφαίνεται στο παράρτημα της πρότασης απόφασης.

iii) το άρθρο 3 περιλαμβάνει τις μεταβατικές διατάξεις.

iv) το άρθρο 4 προσδιορίζει την έναρξη ισχύος της απόφασης του Συμβουλίου.

Βλέπε τις λεπτομερείς παρατηρήσεις κατ' άρθρο της απόφασης (κατωτέρω, σημείο 7) και του παραρτήματος I του Οργανισμού του Δικαστηρίου (κατωτέρω, σημείο 8).

Προκειμένου να διευκολυνθεί η ανάγνωση των λεπτομερών αυτών παρατηρήσεων, τα άρθρα στα οποία αναφέρονται αυτές οι παρατηρήσεις, επαναλαμβάνονται στα σημεία 7 και 8 της παρούσας αιτιολογικής έκθεσης.

7. Λεπτομερείς παρατηρήσεις κατ' άρθρο της πρότασης απόφασης

Άρθρο 1 Σύσταση του Δικαστηρίου

Προσαρτάται στο Πρωτοδικείο των Ευρωπαϊκών Κοινοτήτων δικαιοδοτικό τμήμα που αποφαίνεται επί των διαφορών της ευρωπαϊκής δημόσιας διοίκησης, το οποίο εφεξής καλείται «Δικαστήριο της Ευρωπαϊκής Δημόσιας Διοίκησης». Το Δικαστήριο της Ευρωπαϊκής Δημόσιας Διοίκησης εδρεύει στο Πρωτοδικείο.

Παρατηρήσεις

i) Ο όρος « προσαρτάται » απορρέει από το άρθρο 220, δεύτερο εδάφιο, της Συνθήκης. Επίσης, αντιστοιχεί στη διατύπωση του άρθρου 1 της απόφασης 88/591 του Συμβουλίου, της 24.10.1988, για την ίδρυση Πρωτοδικείου των Ευρωπαϊκών Κοινοτήτων, καλούμενου εφεξής Πρωτοδικείου (ΕΕ L 319, σ.1), που επαναλαμβάνει το πρώην άρθρο 168A.

ii) Ο όρος «Δικαστήριο της Δημόσιας Διοίκησης» εμπνέεται από τις εργασίες της Συνέλευσης: βλέπε σχέδιο Συντάγματος (CONV 850/03 της 18.07.2003), του οποίου τα άρθρα I-28 παράγραφος 1 και III-264 δεν αναφέρονται πλέον σε «δικαιοδοτικά τμήματα» αλλά σε «ειδικά δικαστήρια».

Στην τελική του έκθεση της 25ης Μαρτίου 2003, ο Κύκλος για το «Δικαστήριο» της Σύμβασης (CONV 636/03- Κύκλος I-13-, σημείο 15), είχε πράγματι εκτιμήσει ότι :

« ...Θα μπορούσε να διατηρηθεί η παρούσα ονομασία (δικαιοδοτικό τμήμα), χωρίς αυτό να εμποδίζει τα τμήματα να καλούνται «δικαστήρια», όπως στην περίπτωση του «Δικαστηρίου του κοινοτικού διπλώματος ευρεσιτεχνίας», σύμφωνα με την πολιτική συμφωνία στην οποία κατέληξε το Συμβούλιο στις 3 Μαρτίου 2003. Ωστόσο, θα ήταν ίσως σκοπιμότερο να αποκαλούνται «ειδικά δικαστήρια». Η ονομασία αυτή θα παρουσίαζε το πλεονέκτημα να αποφεύγεται, σε ορισμένες γλώσσες, η σύγχυση με τα «τμήματα», τα οποία είναι δυνατόν να συσταθούν από το Δικαστήριο (ή το Πρωτοδικείο) για την εκδίκαση ορισμένων ειδικών περιπτώσεων, όπως στην περίπτωση των ανώτατων δικαστηρίων των κρατών μελών ».

iii) Δυνάμει του άρθρου 1 της απόφασης για την έδρα των οργάνων, της 12.12.1992, το Δικαστήριο και το Πρωτοδικείο έχουν την έδρα τους στο Λουξεμβούργο (Συλλογή Συνθηκών, Έκδοση 1999, Τόμος I, Τεύχος I, σ. 795).

Άρθρο 2 Τροποποιήσεις του Οργανισμού του Δικαστηρίου

Το Πρωτόκολλο για τον Οργανισμό του Δικαστηρίου τροποποιείται ως εξής :

1) Προστίθεται ο ακόλουθος τίτλος VI :

«ΤΙΤΛΟΣ VI

ΤΑ ΔΙΚΑΙΟΔΟΤΙΚΑ ΤΜΗΜΑΤΑ

Άρθρο 65

Οι διατάξεις σχετικά με τις αρμοδιότητες, τη σύνθεση, την οργάνωση και τη διαδικασία των δικαιοδοτικών τμημάτων, που ιδρύονται δυνάμει των άρθρων 225 Α της συνθήκης ΕΚ και 140 Β της συνθήκης ΕΚΑΕ, επαναλαμβάνονται σε παράρτημα του παρόντος Οργανισμού.»

2) Προστίθεται το παράρτημα Ι, το κείμενο του οποίου εμφαίνεται στο παράρτημα της παρούσας απόφασης.

Παρατηρήσεις

Το εν λόγω παράρτημα Ι περιλαμβάνει τις διατάξεις σχετικά με τις αρμοδιότητες, τη σύνθεση, την οργάνωση και τη διαδικασία του δικαιοδοτικού τμήματος. Η επιλογή της ενσωμάτωσης των διατάξεων αυτών σε παράρτημα του Οργανισμού του Δικαστηρίου επιτρέπει τη συγκέντρωση, στην ίδια πράξη, όλων των διατάξεων που αφορούν τα διαφορετικά κοινοτικά δικαιοδοτικά όργανα, χωρίς να θίγεται το ευανάγνωστο του συνόλου. Με αυτόν τον τρόπο θα μπορούν να προστεθούν και άλλα παραρτήματα για τα δικαιοδοτικά τμήματα τα οποία θα αποφάσιζε να ιδρύσει στο μέλλον το Συμβούλιο.

Άρθρο 3 Μεταβατικές διατάξεις

1. Ο διορισμός του πρώτου Προέδρου του Δικαστηρίου της Δημόσιας Διοίκησης γίνεται για χρονικό διάστημα τριών ετών, κατά τη διαδικασία διορισμού των δικαστών, εκτός εάν το Συμβούλιο αποφασίσει ότι θα εφαρμοστεί η διαδικασία που προβλέπεται στο άρθρο 4 παράγραφος 1 του παραρτήματος Ι του Οργανισμού του Δικαστηρίου, το κείμενο του οποίου εμφαίνεται στο παράρτημα της παρούσας απόφασης.

2. Αμέσως μετά την ορκωμοσία όλων των δικαστών του Δικαστηρίου της Δημόσιας Διοίκησης, ο Πρόεδρος του Συμβουλίου επιλέγει με κλήρο τους δικαστές του Δικαστηρίου αυτού, η θητεία των οποίων θα λήξει μετά το πέρας των τριών πρώτων ετών, σύμφωνα με το άρθρο 2 δεύτερο εδάφιο του παραρτήματος Ι του Οργανισμού του Δικαστηρίου.

3. Οι υποθέσεις που αναφέρονται στο άρθρο 1 του παραρτήματος Ι του Οργανισμού του Δικαστηρίου, των οποίων έχει επιληφθεί το Πρωτοδικείο κατά την ημερομηνία ενάρξεως της ισχύος του άρθρου αυτού και για τις οποίες δεν έχει ολοκληρωθεί η γραπτή διαδικασία, όπως περιγράφεται στο άρθρο 52 του κανονισμού διαδικασίας του Πρωτοδικείου, παραπέμπονται στο Δικαστήριο της Δημόσιας Διοίκησης.

4. Το Δικαστήριο της Δημόσιας Διοίκησης μέχρι την έναρξη της ισχύος του κανονισμού διαδικασίας του εφαρμόζει κατ' αναλογία τον κανονισμό διαδικασίας του Πρωτοδικείου.

Παρατηρήσεις

Παράγραφος 1

Η διάταξη επαναλαμβάνει το άρθρο 11 πρώτο εδάφιο της απόφασης 88/591 για την ίδρυση του Πρωτοδικείου.

Παράγραφος 2

Η διάταξη επαναλαμβάνει το άρθρο 12 της απόφασης 88/591 για την ίδρυση του Πρωτοδικείου, με τη διαφορά ότι η μερική ανανέωση των δικαστών του Δικαστηρίου της Δημόσιας Διοίκησης δεν προβλέπεται στην Συνθήκη, αλλά στο άρθρο 2 του παραρτήματος 1 του Οργανισμού, που απορρέει από το άρθρο 2 της παρούσας απόφασης.

Η παράγραφος 3

αντιστοιχεί στο άρθρο 14 της απόφασης 88/591 για την ίδρυση του Πρωτοδικείου, με τροποποίηση στο μέτρο που κρίθηκε προτιμότερο να εξαρτάται η αρμοδιότητα του Δικαστηρίου της Δημόσιας Διοίκησης από ένα αντικειμενικό κριτήριο, όπως είναι το τέλος της γραπτής διαδικασίας και όχι από ένα καθαρά εσωτερικό γεγονός του Πρωτοδικείου, όπως είναι η υποβολή της προκαταρκτικής έκθεσης του εισηγητή δικαστή.

Η παράγραφος 4

αντιστοιχεί στο άρθρο 11 δεύτερο και τρίτο εδάφιο της απόφασης 88/591 για την ίδρυση του Πρωτοδικείου.

Άρθρο 4 Έναρξη ισχύος

Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης, εκτός από το άρθρο 1 του παραρτήματος Ι του Οργανισμού του Δικαστηρίου, το κείμενο του οποίου εμφαίνεται στο παράρτημα της παρούσας απόφασης.

Το άρθρο 1 του παραρτήματος Ι του Οργανισμού του Δικαστηρίου αρχίζει να ισχύει την ημέρα της δημοσίευσης στην Επίσημη Εφημερίδα της Ευρωπαϊκής Ένωσης της απόφασης του Προέδρου του Δικαστηρίου με την οποία θα αναγνωρίζεται ότι το Δικαστήριο της Δημόσιας Διοίκησης συγκροτήθηκε νόμιμα.

Παρατηρήσεις

Η διάταξη επαναλαμβάνει το άρθρο 13 της απόφασης 88/591 για την ίδρυση του Πρωτοδικείου.

8. Λεπτομερείς παρατηρήσεις κατ' άρθρο του παραρτήματος Ι του Οργανισμού του Δικαστηρίου, το κείμενο του οποίου εμφαίνεται στο παράρτημα της πρότασης απόφασης

Παράρτημα I

Το Δικαστήριο της Ευρωπαϊκής Δημόσιας Διοίκησης

Άρθρο 1

Το Δικαστήριο της Ευρωπαϊκής Δημόσιας Διοίκησης, εφεξής καλούμενο «Δικαστήριο της Δημόσιας Διοίκησης», είναι αρμόδιο σε πρώτο βαθμό για την εκδίκαση των διαφορών μεταξύ των Κοινοτήτων και των υπαλλήλων τους, δυνάμει του άρθρου 236 της συνθήκης ΕΚ και του άρθρου 152 της συνθήκης ΕΚΑΕ, συμπεριλαμβανομένων των διαφορών μεταξύ κάθε οργάνου ή οργανισμού και του προσωπικού τους, για τα οποία η αρμοδιότητα ανατίθεται στο Δικαστήριο.

Παρατηρήσεις

* Το πρώτο μέρος της φράσης αντιστοιχεί στο άρθρο 3 παράγραφος 1 στοιχείο α) της απόφασης 88/591 για την ίδρυση του Πρωτοδικείου.

* Το δεύτερο μέρος της φράσης αποβλέπει στην κάλυψη όλων των διαφορών του προσωπικού που έχουν ανατεθεί στο Δικαστήριο. Παραδείγματα:

- άρθρο 30 της απόφασης 2002/187/ΔΕΥ σχετικά με τη σύσταση της Eurojust (ΕΕ 2002 L 63, σ.1),

- άρθρο 36.2 του Πρωτοκόλλου για τους κανονισμούς του ΕΣΚΤ και της ΕΚΤ (Συλλογή Συνθηκών, Έκδοση 1999, Τόμος I, Τεύχος I, σ. 467 (493),

- άρθρο 112 του κανονισμού αριθ. 40/94 για το κοινοτικό σήμα (ΕΕ 1994 L 11, σ. 1) : προσωπικό του Γραφείου του Αλικάντε.

Άρθρο 2

Το Δικαστήριο της Δημόσιας Διοίκησης αποτελείται από έξι δικαστές, οι οποίοι διορίζονται για περίοδο έξι ετών από το Συμβούλιο, μεταξύ των υποψηφίων που παρουσιάζονται από τα κράτη μέλη, μετά από διαβούλευση με την επιτροπή, η οποία προβλέπεται στο άρθρο 3.

Κάθε τρία έτη γίνεται μερική ανανέωση. Τα απερχόμενα μέλη μπορούν να διορίζονται εκ νέου.

Παρατηρήσεις

i) Αριθμός δικαστών

Ο προτεινόμενος αριθμός καταρτίζεται με βάση τα ακόλουθα στοιχεία:

* ένα Δικαστήριο αποτελούμενο από τρεις δικαστές δεν θα επαρκούσε για τον όγκο των τρεχουσών διαφορών (περίπου 120 υποθέσεις ανά έτος). σε κάθε περίπτωση, πρέπει να είναι δυνατή η αντικατάσταση κωλυόμενου δικαστή.

* η πενταμελής μορφή του Δικαστηρίου θα συνεπαγόταν μόνιμη σύνθεση πέντε δικαστών και επομένως θα ήταν δυσανάλογη στο μέτρο που οι διαφορές του προσωπικού ρυθμίζονται επί του παρόντος με τριμελείς συνθέσεις και, μερικές φορές, και με μονομελή σύνθεση.

* ωστόσο, ο όγκος των διαφορών αυτών κινδυνεύει να αυξηθεί λόγω της αύξησης του αριθμού των μονίμων και λοιπών υπαλλήλων, λόγω της διεύρυνσης.

* πρέπει επίσης να ληφθούν υπόψη οι λεπτομέρειες που προτείνονται για τη συνδρομή που χορηγείται στους δικαστές (βλέπε παρατηρήσεις στο άρθρο 6 του παρόντος παραρτήματος).

Ως εκ τούτου, στο παρόν στάδιο, λόγω του φόρτου εργασίας και του τρόπου λειτουργίας του Δικαστηρίου αυτού, ενδείκνυνται δύο τριμελή τμήματα (ήτοι έξι δικαστές συνολικά).

ii) Θητεία έξι ετών, ανανεώσιμη, όπως προβλέπεται από τη Συνθήκη για τους δικαστές του Δικαστηρίου και του Πρωτοδικείου (άρθρα 223 και 224 της ΣΕΚ).

Αυτό το είδος θητείας, που απέδειξε την αξία του, φαίνεται να επιβεβαιώνεται από τις εργασίες της Συνέλευσης: βλέπε σχέδιο Συντάγματος - Μέρος I, Άρθρο I-28 παράγραφος 2 (CONV 850/03 της 18.07.2003).

iii) Διαδικασία διορισμού

* Το άρθρο 225 A της ΣΕΚ προβλέπει μόνο ότι «οι δικαστές διορίζονται από το Συμβούλιο, το οποίο αποφασίζει ομοφώνως». Επομένως, είναι απαραίτητη η διευκρίνιση του τρόπου με τον οποίο παρουσιάζονται οι υποψήφιοι.

* Για να διευκολυνθεί η λήψη απόφασης από το Συμβούλιο ενδείκνυται η διαβούλευση με επιτροπή (βλέπε παρατηρήσεις στο άρθρο 3 του παρόντος παραρτήματος).

Άρθρο 3

Δημιουργείται επιτροπή με σκοπό την παροχή γνωμοδοτήσεων σχετικά με την επάρκεια των υποψηφίων για την άσκηση των καθηκόντων του δικαστή του Δικαστηρίου Δημόσιας Διοίκησης, πριν από την απόφαση διορισμού. Η επιτροπή μπορεί να συνοδεύει τις γνωμοδοτήσεις αυτές με κατάλογο των υποψηφίων που έχουν την πλέον κατάλληλη υψηλού επιπέδου πείρα. Ο κατάλογος αυτός πρέπει να περιλαμβάνει αριθμό υποψηφίων που να είναι διπλάσιος του αριθμού των δικαστών που προβλέπεται να διορισθούν από το Συμβούλιο.

Η επιτροπή αυτή αποτελείται από επτά προσωπικότητες που επιλέγονται μεταξύ των πρώην μελών του Δικαστηρίου και του Πρωτοδικείου και νομομαθών αναγνωρισμένου κύρους. Ο διορισμός των μελών της επιτροπής και οι κανόνες λειτουργίας της αποφασίζονται από το Συμβούλιο, με ειδική πλειοψηφία, κατόπιν σύστασης του Προέδρου του Δικαστηρίου.

Παρατηρήσεις

Το άρθρο αυτό εμπνέεται από τις εργασίες της Συνέλευσης για να διευκολύνει τη λήψη απόφασης του Συμβουλίου.

Σύμφωνα με τα άρθρα III-260 και III-261 του σχεδίου της Συντάγματος-Μέρος III (CONV 850/03 της 18.07.2003), οι δικαστές και οι γενικοί εισαγγελείς του Δικαστηρίου αφενός και οι δικαστές του Πρωτοδικείου αφετέρου διορίζονται με κοινή συμφωνία από τις κυβερνήσεις των κρατών μελών, μετά από διαβούλευση με την επιτροπή που προβλέπεται στο άρθρο III-262.

Σύμφωνα με το άρθρο III-262,

«Δημιουργείται επιτροπή με σκοπό την παροχή γνωμοδοτήσεων σχετικά με την επάρκεια των υποψηφίων για την άσκηση των καθηκόντων του δικαστή του Ευρωπαϊκού Δικαστηρίου και του Τακτικού Δικαστηρίου, πριν από τη σχετική απόφαση των κυβερνήσεων των κρατών μελών σύμφωνα με τα άρθρα III- 260 και III-261.

Η επιτροπή αυτή αποτελείται από επτά προσωπικότητες που επιλέγονται μεταξύ των πρώην μελών του Ευρωπαϊκού Δικαστηρίου και του Τακτικού Δικαστηρίου, των μελών των εθνικών ανώτατων δικαστηρίων και νομομαθών αναγνωρισμένου κύρους, ένας εκ των οποίων προτείνεται από το Ευρωπαϊκό Κοινοβούλιο. Το Συμβούλιο των Υπουργών εκδίδει ευρωπαϊκή απόφαση που θεσπίζει τους κανόνες λειτουργίας της επιτροπής αυτής, καθώς και ευρωπαϊκή απόφαση που διορίζει τα μέλη της. Αποφασίζει κατόπιν πρωτοβουλίας του Προέδρου του Ευρωπαϊκού Δικαστηρίου.»

Οι διαφορές σε σχέση με τις διατάξεις του σχεδίου του Συντάγματος είναι οι ακόλουθες:

i) η δυνατότητα της επιτροπής να συνοδεύει τις γνωμοδοτήσεις της με κατάλογο των υποψηφίων που έχουν την πλέον κατάλληλη πείρα.

Η διάταξη αυτή θα μπορεί να διευκολύνει την απόφαση του Συμβουλίου, στο μέτρο που αφενός ο αριθμός των κρατών μελών υπερβαίνει κατά πολύ τον αριθμό των δικαστών του παρόντος δικαστηρίου και αφετέρου πρόκειται για το διορισμό μελών ειδικού δικαιοδοτικού οργάνου.

ii) η σύνθεση της επιτροπής τροποποιείται ελαφρά: δεν θα περιλαμβάνει μέλη των εθνικών ανώτατων δικαστηρίων, ούτε μέλη που διορίζονται από το Κοινοβούλιο, λαμβανομένης υπόψη της ιδιαιτερότητας των διαφορών αυτών.

Άρθρο 4

1. Οι δικαστές εκλέγουν μεταξύ τους τον Πρόεδρο του Δικαστηρίου της Δημόσιας Διοίκησης για τρία έτη. Η επανεκλογή του επιτρέπεται.

2. Το Δικαστήριο της Δημόσιας Διοίκησης συνεδριάζει κατά τμήματα αποτελούμενα από τρεις δικαστές. Σε ορισμένες περιπτώσεις που καθορίζονται από τον κανονισμό διαδικασίας, το Δικαστήριο μπορεί να αποφαίνεται και σε τμήμα πέντε δικαστών.

3.Ο Πρόεδρος του Δικαστηρίου της Δημόσιας Διοίκησης προεδρεύει του πενταμελούς τμήματος καθώς και του ενός από τα δύο τριμελή τμήματα. Ο Πρόεδρος του άλλου τριμελούς τμήματος διορίζεται σύμφωνα με τις προϋποθέσεις που προβλέπονται στην παράγραφο 1.

4. Ο κανονισμός διαδικασίας καθορίζει τη σύνθεση των τμημάτων και την ανάθεση υποθέσεων σε αυτά.

Παρατηρήσεις

Παράγραφος 1

Διατύπωση που αντιστοιχεί στα άρθρα 223 τρίτο εδάφιο και 224 τρίτο εδάφιο της συνθήκης ΕΚ. βλέπε επίσης το άρθρο 2 παράγραφος 2 της απόφασης 88/591.

Σημείωση: καθώς οι δικαστές του νεοσυσταθέντος δικαστηρίου δεν γνωρίζονται, προβλέπεται (βλέπε σελίδα 20, άρθρο 3 παράγραφος 1) ότι κατά την ίδρυση του εν λόγω δικαστηρίου, ο Πρόεδρος θα διοριστεί από το Συμβούλιο, όπως έγινε και κατά την ίδρυση του Πρωτοδικείου.

Παράγραφος 2

Διατύπωση που συντάχθηκε βάσει του άρθρου 50 του Οργανισμού του Δικαστηρίου, το πενταμελές τμήμα ασκεί εδώ καθήκοντα ολομέλειας.

Παράγραφος 3

Αντιστοιχεί στην τακτική του Δικαστηρίου και του Πρωτοδικείου: Ο Πρόεδρος του τριμελούς τμήματος είναι επίσης Πρόεδρος της διευρυμένης σε πέντε δικαστές σύνθεσης.

Παράγραφος 4

Διατύπωση που αντιστοιχεί στο άρθρο 50 δεύτερο εδάφιο του Οργανισμού του Δικαστηρίου.

Άρθρο 5

Οι δικαστές του Δικαστηρίου της Δημόσιας Διοίκησης είναι ανεξάρτητοι. Δεν δεσμεύονται από οδηγίες. Τα άρθρα 2 έως 7, 14, 15, 17, πρώτο, δεύτερο και πέμπτο εδάφιο, καθώς και το άρθρο 18 του Οργανισμού του Δικαστηρίου εφαρμόζονται στο Δικαστήριο της Δημόσιας Διοίκησης και στα μέλη του.

Ο όρκος που προβλέπεται στο άρθρο 2 του Οργανισμού δίδεται ενώπιον του Δικαστηρίου, το οποίο λαμβάνει τις αποφάσεις που αναφέρονται στα άρθρα 3, 4 και 6 αφού ζητήσει τη γνώμη του Δικαστηρίου της Δημόσιας Διοίκησης.

Παρατηρήσεις

i) Διατύπωση που αντιστοιχεί στο άρθρο 47 πρώτο εδάφιο του Οργανισμού του Δικαστηρίου (το οποίο απαριθμεί τις διατάξεις του εν λόγω Οργανισμού που εφαρμόζονται στο Πρωτοδικείο και τα μέλη του).

Από τη διατύπωση που περιλαμβάνεται στο άρθρο 47 του Οργανισμού, παρελείφθησαν οι ακόλουθες διατάξεις:

- το άρθρο 8, σύμφωνα με το οποίο τα άρθρα 2 έως 7 εφαρμόζονται στους Γενικούς Εισαγγελείς.

-το άρθρο 17, τέταρτο εδάφιο, που αναφέρεται στην απαρτία του Δικαστηρίου/του Πρωτοδικείου όταν συνέρχεται σε ολομέλεια 15 δικαστών.

ii) Ο όρκος και οι αποφάσεις για τον Οργανισμό σχετικά με τους δικαστές του Δικαστηρίου Δημόσιας Διοίκησης διατηρούνται στο επίπεδο του Δικαστηρίου, ως ανώτατου δικαιοδοτικού οργάνου.

Το γεγονός ότι η συνθήκη της Νίκαιας χορηγεί στο Πρωτοδικείο νέο ρόλο και καθεστώς (ακυρωτική αρμοδιότητα όσον αφορά τις αποφάσεις των δικαιοδοτικών τμημάτων που προσαρτώνται σε αυτό) έχει συνέπειες «ως προς την ιεραρχία» μόνο σε θέματα δικαιοδοσίας.

Άρθρο 6

1. Το Δικαστήριο της Δημόσιας Διοίκησης στηρίζεται στις υπηρεσίες του Δικαστηρίου και του Πρωτοδικείου. Ο Πρόεδρος του Δικαστηρίου ή ενδεχομένως ο Πρόεδρος του Πρωτοδικείου καθορίζουν από κοινού με τον Πρόεδρο του Δικαστηρίου της Δημόσιας Διοίκησης τις προϋποθέσεις με τις οποίες οι υπάλληλοι και το λοιπό προσωπικό του Δικαστηρίου ή του Πρωτοδικείου, παρέχουν τις υπηρεσίες τους στο Δικαστήριο της Δημόσιας Διοίκησης για τη διασφάλιση της λειτουργίας του.

2. Το Δικαστήριο της Δημόσιας Διοίκησης διορίζει το γραμματέα του και καθορίζει την υπηρεσιακή του κατάσταση. Τα άρθρα 3 τέταρτο εδάφιο, τα άρθρα 10, 11 και 14 του Οργανισμού του Δικαστηρίου εφαρμόζονται στο γραμματέα του Δικαστηρίου της Δημόσιας Διοίκησης.

Παρατηρήσεις

Παράγραφος 1

Αντιστοιχεί στο άρθρο 52 του Οργανισμού του Δικαστηρίου, εκτός από την πρώτη φράση της παραγράφου 1, που προστέθηκε για να διευκρινισθεί ο διοικητικός δεσμός με το Δικαστήριο και το Πρωτοδικείο.

Παράγραφος 2

Αντιστοιχεί στις διατάξεις που προβλέπονται για το γραμματέα του Πρωτοδικείου: άρθρο 224 τέταρτο εδάφιο της συνθήκης ΕΚ και άρθρο 47 δεύτερο εδάφιο, του Οργανισμού του Δικαστηρίου.

Όσον αφορά το προσωπικό που θα τεθεί στη διάθεση του Δικαστηρίου της Δημόσιας Διοίκησης, προτείνεται η εκ νέου εφαρμογή της λύσης που εφαρμόστηκε στο Πρωτοδικείο για τις ειδικές διαφορές (σήματα και ανταγωνισμός). Στη συγκεκριμένη περίπτωση, επρόκειτο για δύο ομάδες τριών εισηγητών που είχαν ειδικευθεί στο δίκαιο του ανταγωνισμού και στο δίκαιο των σημάτων, που ήταν διοικητικά αποσπασμένες στον Πρόεδρο του Πρωτοδικείου, αλλά που βρίσκονταν στη διάθεση κάθε εισηγητή δικαστή για τις υποθέσεις που αφορούν αυτά τα ειδικά θέματα.

Συνεπώς, οι δικαστές του Δικαστηρίου της Δημόσιας Διοίκησης δεν θα έχουν ιδιαίτερο γραφείο με δύο ή τρεις εισηγητές για κάθε δικαστή, όπως το Πρωτοδικείο και το Δικαστήριο, αλλά θα επικουρούνται από ομάδα τεσσάρων νομομαθών (βαθμοί A6 έως A3), που θα είναι ειδικοί στον τομέα της κοινοτικής δημόσιας διοίκησης. Σε αυτή την ομάδα θα μπορούν να διατεθούν δύο θέσεις γραμματέων, ενώ ο κάθε δικαστής θα έχει τη δική του γραμματεία.

Πρέπει να ελεγχθεί από κοινού με το Δικαστήριο και το Πρωτοδικείο

* εάν η διατύπωση «από κοινού με τον Πρόεδρο του Δικαστηρίου ή τον Πρόεδρο του Πρωτοδικείου», που πηγάζει από την απόφαση για την ίδρυση του Πρωτοδικείου, μπορεί να επεκταθεί σε έναν ή περισσότερους Προέδρους των δικαιοδοτικών τμημάτων, δεδομένου ότι στο μέλλον θα προσαρτηθούν στο Πρωτοδικείο και άλλα δικαιοδοτικά τμήματα.

* και σε περίπτωση καταφατικής απάντησης, σύμφωνα με ποιο συγκεκριμένο τρόπο το Δικαστήριο θα μπορούσε να εφαρμόσει αυτή τη διατύπωση.

Άρθρο 7

1. Η διαδικασία ενώπιον του Δικαστηρίου της Δημόσιας Διοίκησης διέπεται από τον τίτλο III του Οργανισμού του Δικαστηρίου, εξαιρέσει των άρθρων 22 και 23. Προσδιορίζεται και συμπληρώνεται, εφόσον παρίσταται ανάγκη, από τον κανονισμό διαδικασίας του Δικαστηρίου της Δημόσιας Διοίκησης.

2. Με την επιφύλαξη του άρθρου 40 του Οργανισμού του Δικαστηρίου, το γραπτό στάδιο της διαδικασίας περιλαμβάνει την υποβολή της προσφυγής και του υπομνήματος αντίκρουσης, εκτός εάν το Δικαστήριο της Δημόσιας Διοίκησης αποφασίσει ότι απαιτείται δεύτερη ανταλλαγή γραπτών υπομνημάτων. Όταν διενεργηθεί η δεύτερη ανταλλαγή γραπτών υπομνημάτων, το Δικαστήριο της Δημόσιας Διοίκησης μπορεί, μετά από ακρόαση των διαδίκων, να αποφασίσει να αποφανθεί χωρίς προφορική διαδικασία.

3. Σε κάθε στάδιο της διαδικασίας, από την κατάθεση της προσφυγής και μετέπειτα, το Δικαστήριο της Δημόσιας Διοίκησης εξετάζει τις δυνατότητες φιλικού διακανονισμού της διαφοράς και μεριμνά για τη διευκόλυνση του εν λόγω διακανονισμού.

4. Το Δικαστήριο της Δημόσιας Διοίκησης αποφαίνεται για τα έξοδα. Με την επιφύλαξη των ειδικών διατάξεων του κανονισμού διαδικασίας, ο ηττηθείς διάδικος καταδικάζεται στα έξοδα, εφόσον υπήρχε σχετικό αίτημα του νικήσαντος διαδίκου.

Παρατηρήσεις

Παράγραφος 1

Πρώτη φράση

Διάταξη που περιλαμβάνεται στην απόφαση 88/591 για την ίδρυση του Πρωτοδικείου (βλέπε άρθρο 5 για την εισαγωγή του άρθρου 46 στον Οργανισμό ΕΚ του Δικαστηρίου) και η οποία επαναλαμβάνεται στο άρθρο 53 πρώτο εδάφιο του Οργανισμού του Δικαστηρίου.

Σημείωση : η τροποποίηση που επήλθε στο άρθρο 53 του Οργανισμού του Δικαστηρίου - σε σχέση με το πρώην άρθρο 46 - οφείλεται στο γεγονός ότι το Πρωτοδικείο στο μέλλον θα έχει αρμοδιότητα και επί προδικαστικών ζητημάτων.

Δεύτερη φράση

Αντιστοιχεί στο άρθρο 53 δεύτερο εδάφιο του Οργανισμού του Δικαστηρίου.

Παράγραφος 2

Πρώτη φράση

Ο σκοπός έγκειται στην ελάφρυνση της διαδικασίας ενόψει του ταχέως διακανονισμού της υπόθεσης, όταν ο φάκελος είναι αρκούντως πλήρης ώστε να δίνει τη δυνατότητα στους διαδίκους να αναπτύξουν τους ισχυρισμούς και τα επιχειρήματά τους κατά τη διάρκεια των επ' ακροατηρίω αγορεύσεων. Σε αντίθεση με τους κανονισμούς διαδικασίας του Δικαστηρίου (άρθρα 41 παράγραφος 1 και 117 παράγραφος 1) και του Πρωτοδικείου (άρθρο 47 παράγραφος 1), από τους οποίους προκύπτει ότι η κατάθεση των υπομνημάτων απαντήσεως και των υπομνημάτων ανταπαντήσεως εξαρτάται κατ' ουσία από τη θέληση των διαδίκων, αυτή η διάταξη δίδει στο Δικαστήριο της Δημόσιας Διοίκησης την αρμοδιότητα να εκτιμήσει εάν απαιτείται η κατάθεση συμπληρωματικών υπομνημάτων ή εάν αντίθετα ενδείκνυται η άμεση μετάβαση στο προφορικό στάδιο της διαδικασίας.

Δεύτερη φράση

Το Δικαστήριο της Δημόσιας Διοίκησης πρέπει να έχει τη δυνατότητα να μην διατάσσει τις επ' ακροατηρίω αγορεύσεις, όταν κρίνει ότι έχει αρκούντως διαφωτιστεί για τους όρους της διαφοράς μετά την κατάθεση τεσσάρων γραπτών υπομνημάτων.

Παράγραφος 3

Η αποστολή του Δικαστηρίου της Δημόσιας Διοίκησης πρέπει να συνίσταται επίσης στην εξέταση κάθε δυνατότητας φιλικού διακανονισμού της διαφοράς.

Παράγραφος 4

Aντιστοιχεί στις διατάξεις του άρθρου 38 του Οργανισμού, του άρθρου 87 του κανονισμού διαδικασίας του Πρωτοδικείου και του άρθρου 69 του κανονισμού διαδικασίας του Δικαστηρίου.

Άρθρο 8

1. Εάν προσφυγή ή άλλο διαδικαστικό έγγραφο, απευθυνόμενο στο Δικαστήριο της Δημόσιας Διοίκησης, κατατεθεί εκ παραδρομής στο γραμματέα του Πρωτοδικείου, διαβιβάζεται αμελλητί από αυτόν στον γραμματέα του Δικαστηρίου της Δημόσιας Διοίκησης. Ομοίως, εάν προσφυγή ή άλλο διαδικαστικό έγγραφο, απευθυνόμενο στο Πρωτοδικείο, κατατεθεί εκ παραδρομής στο γραμματέα του Δικαστηρίου της Δημόσιας Διοίκησης, διαβιβάζεται αμελλητί από αυτόν στον γραμματέα του Πρωτοδικείου.

2. Εάν το Δικαστήριο της Δημόσιας Διοίκησης κρίνει ότι δεν είναι αρμόδιο να εκδικάσει προσφυγή που υπάγεται στην αρμοδιότητα του Πρωτοδικείου, την παραπέμπει στο Πρωτοδικείο. Ομοίως, εάν το Πρωτοδικείο κρίνει ότι αρμόδιο για την εκδίκαση της προσφυγής είναι το Δικαστήριο της Δημόσιας Διοίκησης, την παραπέμπει σε αυτό, το οποίο δεν μπορεί σε τέτοια περίπτωση να κρίνει ότι είναι αναρμόδιο.

3. Εάν ενώπιον του Δικαστηρίου της Δημόσιας Διοίκησης και του Πρωτοδικείου εκκρεμούν υποθέσεις που έχουν το ίδιο αντικείμενο, θέτουν το ίδιο ζήτημα ερμηνείας ή αμφισβητούν το κύρος της ίδιας πράξης, το Δικαστήριο της Δημόσιας Διοίκησης μπορεί, μετά από ακρόαση των διαδίκων, να αναστείλει τη διαδικασία μέχρις ότου εκδοθεί η απόφαση του Πρωτοδικείου.

Παρατηρήσεις

Οι τρεις παράγραφοι αντιστοιχούν στα τρία εδάφια του άρθρου 54 του Οργανισμού (πρώην άρθρο 47, βλέπε άρθρο 7 της απόφασης 88/591 για τη δημιουργία του Πρωτοδικείου).

Άρθρο 9

Κατά των οριστικών αποφάσεων του Δικαστηρίου της Δημόσιας Διοίκησης, καθώς και κατά των αποφάσεων που επιλύουν εν μέρει τη διαφορά ως προς την ουσία ή που επιλύουν δικονομικό ζήτημα που αφορά ένσταση αναρμοδιότητας ή απαραδέκτου μπορεί να ασκηθεί αναίρεση ενώπιον του Πρωτοδικείου, εντός δύο μηνών από της κοινοποιήσεως της προσβαλλομένης αποφάσεως.

Η αναίρεση αυτή μπορεί να ασκηθεί από τον εν όλω ή εν μέρει ηττηθέντα διάδικο. Μόνο οι παρεμβαίνοντες, που παρενέβησαν στη διαφορά ενώπιον του Δικαστηρίου της Δημόσιας Διοίκησης μπορούν να ασκήσουν αναίρεση ενώπιον του Πρωτοδικείου. Οι παρεμβαίνοντες, εξαιρέσει των κρατών μελών και των οργάνων των Κοινοτήτων, δεν μπορούν πάντως να ασκήσουν αναίρεση, εκτός εάν η απόφαση του Δικαστηρίου της Δημόσιας Διοίκησης τους θίγει απ' ευθείας.

Παρατηρήσεις

Επανάληψη των σχετικών διατάξεων του άρθρου 56 του Οργανισμού του Δικαστηρίου.

Άρθρο 10

1. Κάθε πρόσωπο, η αίτηση παρεμβάσεως του οποίου απορρίφθηκε από το Δικαστήριο της Δημόσιας Διοίκησης μπορεί να ασκήσει αναίρεση ενώπιον του Πρωτοδικείου, εντός δύο εβδομάδων από της κοινοποιήσεως της απορριπτικής αποφάσεως.

2. Οι διάδικοι μπορούν να ασκήσουν αναίρεση ενώπιον του Πρωτοδικείου κατά των αποφάσεων του Δικαστηρίου της Δημόσιας Διοίκησης που εκδόθηκαν με βάση τα άρθρα 242 ή 243 ή το άρθρο 256 τέταρτο εδάφιο της συνθήκης ΕΚ ή με βάση τα άρθρα 157 ή 158 ή το άρθρο 164 τρίτο εδάφιο της συνθήκης ΕΚΑΕ, εντός δύο μηνών από της κοινοποιήσεώς τους.

3. Ο Πρόεδρος του Πρωτοδικείου αποφασίζει για τις αναιρέσεις που αναφέρονται στις παραγράφους 1 και 2 του παρόντος άρθρου, με συνοπτική διαδικασία, η οποία παρεκκλίνει, κατά το αναγκαίο μέτρο, από ορισμένους κανόνες που περιέχονται στο παρόν παράρτημα και η οποία θα καθορισθεί από τον κανονισμό διαδικασίας του Πρωτοδικείου.

Παρατηρήσεις

Αντιστοιχεί στα τρία εδάφια του άρθρου 57 του Οργανισμού του Δικαστηρίου. Η παράγραφος 3 επαναλαμβάνει το κείμενο του άρθρου 39 του εν λόγω Οργανισμού, στο οποίο αναφέρεται το άρθρο 57 τρίτο εδάφιο.

Άρθρο 11

1. Η αίτηση αναίρεσης ενώπιον του Πρωτοδικείου περιορίζεται σε νομικά ζητήματα. Ως λόγοι αναίρεσης επιτρέπεται να προβάλλονται η αναρμοδιότητα του Δικαστηρίου της Δημόσιας Διοίκησης, οι πλημμέλειες κατά την ενώπιόν του διαδικασία που θίγουν τα δικαιώματα του ενδιαφερόμενου διαδίκου και η παραβίαση του κοινοτικού δικαίου από το Δικαστήριο της Δημόσιας Διοίκησης.

2. Αναίρεση δεν χωρεί αποκλειστικά για τον καταλογισμό και το ύψος των δικαστικών εξόδων.

Παρατηρήσεις

Οι παράγραφοι 1 και 2

αντιστοιχούν στα δύο εδάφια του άρθρου 58 του Οργανισμού του Δικαστηρίου που επαναλαμβάνονται εδώ, λαμβανομένων υπόψη των όρων του άρθρου 225 A (τρίτο εδάφιο) της Συνθήκης, που προβλέπουν τη δυνατότητα άσκησης αναίρεσης για νομικά ζητήματα ή έφεσης που αφορά πραγματικά περιστατικά.

Άρθρο 12

1. Με την επιφύλαξη των άρθρων 242 και 243 της συνθήκης ΕΚ και των άρθρων 157 και 158 της συνθήκης ΕΚΑΕ, η άσκηση αναίρεσης ενώπιον του Πρωτοδικείου δεν έχει ανασταλτικό αποτέλεσμα.

2. Σε περίπτωση άσκησης αναίρεσης κατά αποφάσεως του Δικαστηρίου της Δημόσιας Διοίκησης, η διαδικασία ενώπιον του Πρωτοδικείου περιλαμβάνει δύο στάδια: την έγγραφη και την προφορική διαδικασία. Το Πρωτοδικείο, σύμφωνα με τους όρους που καθορίζονται στον κανονισμό διαδικασίας του, και μετά την ακρόαση των διαδίκων, μπορεί να αποφασίζει χωρίς προφορική διαδικασία.

Παρατηρήσεις

Η παράγραφος 1

αντιστοιχεί στο άρθρο 60 του Οργανισμού του Δικαστηρίου.

Η παράγραφος 2

αντιστοιχεί στο άρθρο 59 του Οργανισμού του Δικαστηρίου.

Άρθρο 13

1. Εάν η αναίρεση κριθεί βάσιμη, το Πρωτοδικείο αναιρεί την απόφαση του Δικαστηρίου της Δημόσιας Διοίκησης και αποφαίνεται το ίδιο επί της διαφοράς. Μπορεί, σε εξαιρετική περίπτωση, να παραπέμψει την υπόθεση ενώπιον του Δικαστηρίου της Δημόσιας Διοίκησης, όταν η διαφορά δεν είναι ώριμη προς εκδίκαση.

2. Σε περίπτωση παραπομπής, το Δικαστήριο της Δημόσιας Διοίκησης δεσμεύεται ως προς τα νομικά ζητήματα που έχουν επιλυθεί με την απόφαση του Πρωτοδικείου.

Παρατηρήσεις

Παράγραφος 1

Η παράγραφος αυτή αντιστοιχεί στο άρθρο 61 πρώτο εδάφιο του Οργανισμού του Δικαστηρίου, του οποίου διευκρινίζει τους όρους για να αποφευχθεί η παραπομπή της απόφασης από το Πρωτοδικείο ενώπιον του Δικαστηρίου της Δημόσιας Διοίκησης όταν η διαφορά είναι ώριμη προς εκδίκαση, γεγονός που θα προκαλούσε μη απαραίτητες καθυστερήσεις.

Η παράγραφος 2

αντιστοιχεί στο άρθρο 61, δεύτερο εδάφιο του Οργανισμού του Δικαστηρίου.

2003/0280 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την ίδρυση Δικαστηρίου της Ευρωπαϊκής Δημόσιας Διοίκησης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 225 A και 245,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως τα άρθρα 140 B και 160,

την πρόταση της Επιτροπής,

τη γνώμη του Δικαστηρίου,

τη γνώμη του Ευρωπαϊκού Κοινοβουλίου,

Εκτιμώντας τα εξής :

(1) Το άρθρο 225 A της συνθήκης ΕΚ και το άρθρο 140 B της συνθήκης ΕΚΑΕ εξουσιοδοτούν το Συμβούλιο να συνιστά δικαιοδοτικά τμήματα για την εκδίκαση σε πρώτο βαθμό ορισμένων κατηγοριών προσφυγών, να ορίζει τους κανόνες σχετικά με τη σύνθεση των εν λόγω δικαιοδοτικών τμημάτων και να προσδιορίζει την έκταση των αρμοδιοτήτων που τους ανατίθενται.

(2) Η σύσταση ειδικού δικαιοδοτικού οργάνου για τις διαφορές της δημόσιας διοίκησης, το οποίο θα είναι αρμόδιο να αποφαίνεται πρωτοδίκως επί των διαφορών αυτών - αρμοδιότητα η οποία επί του παρόντος ασκείται από το Πρωτοδικείο των Ευρωπαϊκών Κοινοτήτων - θα βελτιώσει τη λειτουργία του κοινοτικού δικαιοδοτικού συστήματος. Ανταποκρίνεται στη πρόσκληση που διατυπώθηκε προς τούτο από τη δήλωση αριθ. 16 σχετικά με το άρθρο 225 Α της συνθήκης ΕΚ, η οποία εγκρίθηκε κατά την υπογραφή της συνθήκης της Νίκαιας.

(3) Επομένως, προσαρτάται στο Πρωτοδικείο δικαιοδοτικό τμήμα, το οποίο, από θεσμική και οργανωτική άποψη, θα αποτελεί αναπόσπαστο μέρος του Δικαστηρίου και του οποίου τα μέλη θα έχουν καθεστώς ανάλογο με εκείνο των μελών του Πρωτοδικείου.

(4) Πρέπει να δοθεί σε αυτό το νέο δικαιοδοτικό όργανο ονομασία που θα το διακρίνει από τα επιμέρους τμήματά του ή από τα τμήματα του Πρωτοδικείου.

(5) Για να διασφαλιστεί ένα ευανάγνωστο στο σύνολό του δικαιοδοτικό σύστημα, πρέπει να εισαχθούν διατάξεις σχετικές με τις αρμοδιότητες, τη σύνθεση, την οργάνωση και τη διαδικασία του δικαιοδοτικού τμήματος σε ένα παράρτημα του Οργανισμού του Δικαστηρίου.

(6) Ο αριθμός των δικαστών του δικαιοδοτικού τμήματος πρέπει να προσαρμοστεί στο φόρτο εργασίας του. Για τη διευκόλυνση της λήψης απόφασης του Συμβουλίου όσον αφορά το διορισμό των δικαστών, πρέπει να προβλεφθεί η σύσταση, από το Συμβούλιο, ανεξάρτητης συμβουλευτικής επιτροπής, επιφορτισμένης με τον έλεγχο των υποβληθεισών υποψηφιοτήτων που πληρούν τις απαιτούμενες προς τούτο προϋποθέσεις.

(7) Το δικαιοδοτικό τμήμα πρέπει να αποφαίνεται σύμφωνα με διαδικασία που προσαρμόζεται στις ιδιαιτερότητες των διαφορών των οποίων επιλαμβάνεται, εξετάζοντας τις δυνατότητες φιλικού διακανονισμού των διαφορών σε κάθε στάδιο της διαδικασίας.

(8) Σύμφωνα με το άρθρο 225 A, τρίτο εδάφιο της συνθήκης ΕΚ και το άρθρο 140 B, τρίτο εδάφιο της συνθήκης ΕΚΑΕ, οι αποφάσεις των δικαιοδοτικών τμημάτων υπόκεινται σε αναίρεση, η οποία περιορίζεται σε νομικά ζητήματα ενώπιον του Πρωτοδικείου, υπό τις ίδιες προϋποθέσεις με εκείνες που προβλέπονται για τις αναιρέσεις που επί του παρόντος ασκούνται ενώπιον του Δικαστηρίου κατά των αποφάσεων του Πρωτοδικείου. Οι συναφείς διατάξεις του Οργανισμού του Δικαστηρίου επαναλαμβάνονται στο παράρτημα αυτού του Οργανισμού που αφορά το δικαιοδοτικό τμήμα, για να αποφευχθούν οι παραπομπές που θα έθιγαν την σαφήνεια του συνολικού μηχανισμού.

(9) Στην παρούσα απόφαση προβλέπονται οι δέουσες μεταβατικές διατάξεις, ώστε να μπορέσει το δικαιοδοτικό τμήμα από τη σύστασή του να ασκεί τα καθήκοντά του.

ΑΠΟΦΑΣΙΖΕΙ:

Άρθρο 1

Προσαρτάται στο Πρωτοδικείο των Ευρωπαϊκών Κοινοτήτων δικαιοδοτικό τμήμα που αποφαίνεται επί των διαφορών της ευρωπαϊκής δημόσιας διοίκησης, το οποίο εφεξής καλείται «Δικαστήριο της Ευρωπαϊκής Δημόσιας Διοίκησης». Το Δικαστήριο της Ευρωπαϊκής Δημόσιας Διοίκησης εδρεύει στο Πρωτοδικείο.

Άρθρο 2

Το Πρωτόκολλο για τον Οργανισμό του Δικαστηρίου τροποποιείται ως εξής :

1) Προστίθεται ο ακόλουθος τίτλος VI :

«ΤΙΤΛΟΣ VI

ΤΑ ΔΙΚΑΙΟΔΟΤΙΚΑ ΤΜΗΜΑΤΑ

Άρθρο 65

Οι διατάξεις σχετικά με τις αρμοδιότητες, τη σύνθεση, την οργάνωση και τη διαδικασία των δικαιοδοτικών τμημάτων, που ιδρύονται δυνάμει των άρθρων 225 Α της συνθήκης ΕΚ και 140 Β της συνθήκης ΕΚΑΕ, επαναλαμβάνονται σε παράρτημα του παρόντος Οργανισμού.»

2) Προστίθεται το παράρτημα Ι, το κείμενο του οποίου εμφαίνεται στο παράρτημα της παρούσας απόφασης.

Άρθρο 3

1. Ο διορισμός του πρώτου Προέδρου του Δικαστηρίου της Δημόσιας Διοίκησης γίνεται για χρονικό διάστημα τριών ετών, κατά τη διαδικασία διορισμού των δικαστών, εκτός εάν το Συμβούλιο αποφασίσει ότι θα εφαρμοστεί η διαδικασία που προβλέπεται στο άρθρο 4 παράγραφος 1 του παραρτήματος Ι του Οργανισμού του Δικαστηρίου, το κείμενο του οποίου εμφαίνεται στο παράρτημα της παρούσας απόφασης.

2. Αμέσως μετά την ορκωμοσία όλων των δικαστών του Δικαστηρίου της Δημόσιας Διοίκησης, ο Πρόεδρος του Συμβουλίου επιλέγει με κλήρο τους δικαστές του Δικαστηρίου αυτού, η θητεία των οποίων θα λήξει μετά το πέρας των τριών πρώτων ετών, σύμφωνα με το άρθρο 2 δεύτερο εδάφιο του παραρτήματος Ι του Οργανισμού του Δικαστηρίου.

3. Οι υποθέσεις που αναφέρονται στο άρθρο 1 του παραρτήματος Ι του Οργανισμού του Δικαστηρίου, όπως απορρέει από το άρθρο 2 της παρούσας απόφασης, των οποίων έχει επιληφθεί το Πρωτοδικείο κατά την ημερομηνία ενάρξεως της ισχύος του άρθρου αυτού και για τις οποίες δεν έχει ολοκληρωθεί η γραπτή διαδικασία, όπως περιγράφεται στο άρθρο 52 του κανονισμού διαδικασίας του Πρωτοδικείου, παραπέμπονται στο Δικαστήριο της Δημόσιας Διοίκησης.

4. Το Δικαστήριο της Δημόσιας Διοίκησης μέχρι την έναρξη της ισχύος του κανονισμού διαδικασίας του εφαρμόζει κατ' αναλογία τον κανονισμό διαδικασίας του Πρωτοδικείου.

Άρθρο 4

Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης, εκτός από το άρθρο 1 του παραρτήματος Ι του Οργανισμού του Δικαστηρίου, το κείμενο του οποίου εμφαίνεται στο παράρτημα της παρούσας απόφασης.

Το άρθρο 1 του παραρτήματος Ι του Οργανισμού του Δικαστηρίου αρχίζει να ισχύει την ημέρα της δημοσίευσης στην Επίσημη Εφημερίδα της Ευρωπαϊκής Ένωσης της απόφασης του Προέδρου του Δικαστηρίου με την οποία θα αναγνωρίζεται ότι το Δικαστήριο της Δημόσιας Διοίκησης συγκροτήθηκε νόμιμα.

Έγινε στις Βρυξέλλες, την

Για το Συμβούλιο

Ο Πρόεδρος

ΠΑΡΑΡΤΗΜΑ

«Παράρτημα I

Το Δικαστήριο της Ευρωπαϊκής Δημόσιας Διοίκησης

Άρθρο 1

Το Δικαστήριο της Ευρωπαϊκής Δημόσιας Διοίκησης, εφεξής καλούμενο «Δικαστήριο της Δημόσιας Διοίκησης», είναι αρμόδιο σε πρώτο βαθμό για την εκδίκαση των διαφορών μεταξύ των Κοινοτήτων και των υπαλλήλων τους, δυνάμει του άρθρου 236 της συνθήκης ΕΚ και του άρθρου 152 της συνθήκης ΕΚΑΕ, συμπεριλαμβανομένων των διαφορών μεταξύ κάθε οργάνου ή οργανισμού και του προσωπικού τους, για τα οποία η αρμοδιότητα ανατίθεται στο Δικαστήριο.

Άρθρο 2

Το Δικαστήριο της Δημόσιας Διοίκησης αποτελείται από έξι δικαστές, οι οποίοι διορίζονται για περίοδο έξι ετών από το Συμβούλιο, μεταξύ των υποψηφίων που παρουσιάζονται από τα κράτη μέλη, μετά από διαβούλευση με την επιτροπή, η οποία προβλέπεται στο άρθρο 3.

Κάθε τρία έτη γίνεται μερική ανανέωση. Τα απερχόμενα μέλη μπορούν να διορίζονται εκ νέου.

Άρθρο 3

Δημιουργείται επιτροπή με σκοπό την παροχή γνωμοδοτήσεων σχετικά με την επάρκεια των υποψηφίων για την άσκηση των καθηκόντων του δικαστή του Δικαστηρίου Δημόσιας Διοίκησης, πριν από την απόφαση διορισμού. Η επιτροπή μπορεί να συνοδεύει τις γνωμοδοτήσεις αυτές με κατάλογο των υποψηφίων που έχουν την πλέον κατάλληλη υψηλού επιπέδου πείρα. Ο κατάλογος αυτός πρέπει να περιλαμβάνει αριθμό υποψηφίων που να είναι διπλάσιος του αριθμού των δικαστών που προβλέπεται να διορισθούν από το Συμβούλιο.

Η επιτροπή αυτή αποτελείται από επτά προσωπικότητες που επιλέγονται μεταξύ των πρώην μελών του Δικαστηρίου και του Πρωτοδικείου και νομομαθών αναγνωρισμένου κύρους. Ο διορισμός των μελών της επιτροπής και οι κανόνες λειτουργίας της αποφασίζονται από το Συμβούλιο, με ειδική πλειοψηφία, κατόπιν σύστασης του Προέδρου του Δικαστηρίου.

Άρθρο 4

1. Οι δικαστές εκλέγουν μεταξύ τους τον Πρόεδρο του Δικαστηρίου της Δημόσιας Διοίκησης για τρία έτη. Η επανεκλογή του επιτρέπεται.

2. Το Δικαστήριο της Δημόσιας Διοίκησης συνεδριάζει κατά τμήματα αποτελούμενα από τρεις δικαστές. Σε ορισμένες περιπτώσεις που καθορίζονται από τον κανονισμό διαδικασίας, το Δικαστήριο μπορεί να αποφαίνεται και σε τμήμα πέντε δικαστών.

3.Ο Πρόεδρος του Δικαστηρίου της Δημόσιας Διοίκησης προεδρεύει του πενταμελούς τμήματος καθώς και του ενός από τα δύο τριμελή τμήματα. Ο Πρόεδρος του άλλου τριμελούς τμήματος διορίζεται σύμφωνα με τις προϋποθέσεις που προβλέπονται στην παράγραφο 1.

4. Ο κανονισμός διαδικασίας καθορίζει τη σύνθεση των τμημάτων και την ανάθεση υποθέσεων σε αυτά.

Άρθρο 5

Οι δικαστές του Δικαστηρίου της Δημόσιας Διοίκησης είναι ανεξάρτητοι. Δεν δεσμεύονται από οδηγίες. Τα άρθρα 2 έως 7, 14, 15, 17, πρώτο, δεύτερο και πέμπτο εδάφιο, καθώς και το άρθρο 18 του Οργανισμού του Δικαστηρίου εφαρμόζονται στο Δικαστήριο της Δημόσιας Διοίκησης και στα μέλη του.

Ο όρκος που προβλέπεται στο άρθρο 2 του Οργανισμού δίδεται ενώπιον του Δικαστηρίου, το οποίο λαμβάνει τις αποφάσεις που αναφέρονται στα άρθρα 3, 4 και 6 αφού ζητήσει τη γνώμη του Δικαστηρίου της Δημόσιας Διοίκησης.

Άρθρο 6

1. Το Δικαστήριο της Δημόσιας Διοίκησης στηρίζεται στις υπηρεσίες του Δικαστηρίου και του Πρωτοδικείου. Ο Πρόεδρος του Δικαστηρίου ή ενδεχομένως ο Πρόεδρος του Πρωτοδικείου καθορίζουν από κοινού με τον Πρόεδρο του Δικαστηρίου της Δημόσιας Διοίκησης τις προϋποθέσεις με τις οποίες οι υπάλληλοι και το λοιπό προσωπικό του Δικαστηρίου ή του Πρωτοδικείου, παρέχουν τις υπηρεσίες τους στο Δικαστήριο της Δημόσιας Διοίκησης για τη διασφάλιση της λειτουργίας του.

2. Το Δικαστήριο της Δημόσιας Διοίκησης διορίζει το γραμματέα του και καθορίζει την υπηρεσιακή του κατάσταση. Τα άρθρα 3 τέταρτο εδάφιο, τα άρθρα 10, 11 και 14 του Οργανισμού του Δικαστηρίου εφαρμόζονται στο γραμματέα του Δικαστηρίου της Δημόσιας Διοίκησης.

Άρθρο 7

1. Η διαδικασία ενώπιον του Δικαστηρίου της Δημόσιας Διοίκησης διέπεται από τον τίτλο III του Οργανισμού του Δικαστηρίου, εξαιρέσει των άρθρων 22 και 23. Προσδιορίζεται και συμπληρώνεται, εφόσον παρίσταται ανάγκη, από τον κανονισμό διαδικασίας του Δικαστηρίου της Δημόσιας Διοίκησης.

2. Με την επιφύλαξη του άρθρου 40 του Οργανισμού του Δικαστηρίου, το γραπτό στάδιο της διαδικασίας περιλαμβάνει την υποβολή της προσφυγής και του υπομνήματος αντίκρουσης, εκτός εάν το Δικαστήριο της Δημόσιας Διοίκησης αποφασίσει ότι απαιτείται δεύτερη ανταλλαγή γραπτών υπομνημάτων. Όταν διενεργηθεί η δεύτερη ανταλλαγή γραπτών υπομνημάτων, το Δικαστήριο της Δημόσιας Διοίκησης μπορεί, μετά από ακρόαση των διαδίκων, να αποφασίσει να αποφανθεί χωρίς προφορική διαδικασία.

3. Σε κάθε στάδιο της διαδικασίας, από την κατάθεση της προσφυγής και μετέπειτα, το Δικαστήριο της Δημόσιας Διοίκησης εξετάζει τις δυνατότητες φιλικού διακανονισμού της διαφοράς και μεριμνά για τη διευκόλυνση του εν λόγω διακανονισμού.

4. Το Δικαστήριο της Δημόσιας Διοίκησης αποφαίνεται για τα έξοδα. Με την επιφύλαξη των ειδικών διατάξεων του κανονισμού διαδικασίας, ο ηττηθείς διάδικος καταδικάζεται στα έξοδα, εφόσον υπήρχε σχετικό αίτημα του νικήσαντος διαδίκου.

Άρθρο 8

1. Εάν προσφυγή ή άλλο διαδικαστικό έγγραφο, απευθυνόμενο στο Δικαστήριο της Δημόσιας Διοίκησης, κατατεθεί εκ παραδρομής στο γραμματέα του Πρωτοδικείου, διαβιβάζεται αμελλητί από αυτόν στον γραμματέα του Δικαστηρίου της Δημόσιας Διοίκησης. Ομοίως, εάν προσφυγή ή άλλο διαδικαστικό έγγραφο, απευθυνόμενο στο Πρωτοδικείο, κατατεθεί εκ παραδρομής στο γραμματέα του Δικαστηρίου της Δημόσιας Διοίκησης, διαβιβάζεται αμελλητί από αυτόν στον γραμματέα του Πρωτοδικείου.

2. Εάν το Δικαστήριο της Δημόσιας Διοίκησης κρίνει ότι δεν είναι αρμόδιο να εκδικάσει προσφυγή που υπάγεται στην αρμοδιότητα του Πρωτοδικείου, την παραπέμπει στο Πρωτοδικείο. Ομοίως, εάν το Πρωτοδικείο κρίνει ότι αρμόδιο για την εκδίκαση της προσφυγής είναι το Δικαστήριο της Δημόσιας Διοίκησης, την παραπέμπει σε αυτό, το οποίο δεν μπορεί σε τέτοια περίπτωση να κρίνει ότι είναι αναρμόδιο.

3. Εάν ενώπιον του Δικαστηρίου της Δημόσιας Διοίκησης και του Πρωτοδικείου εκκρεμούν υποθέσεις που έχουν το ίδιο αντικείμενο, θέτουν το ίδιο ζήτημα ερμηνείας ή αμφισβητούν το κύρος της ίδιας πράξης, το Δικαστήριο της Δημόσιας Διοίκησης μπορεί, μετά από ακρόαση των διαδίκων, να αναστείλει τη διαδικασία μέχρις ότου εκδοθεί η απόφαση του Πρωτοδικείου.

Άρθρο 9

Κατά των οριστικών αποφάσεων του Δικαστηρίου της Δημόσιας Διοίκησης, καθώς και κατά των αποφάσεων που επιλύουν εν μέρει τη διαφορά ως προς την ουσία ή που επιλύουν δικονομικό ζήτημα που αφορά ένσταση αναρμοδιότητας ή απαραδέκτου μπορεί να ασκηθεί αναίρεση ενώπιον του Πρωτοδικείου, εντός δύο μηνών από της κοινοποιήσεως της προσβαλλομένης αποφάσεως.

Η αναίρεση αυτή μπορεί να ασκηθεί από τον εν όλω ή εν μέρει ηττηθέντα διάδικο. Μόνο οι παρεμβαίνοντες, που παρενέβησαν στη διαφορά ενώπιον του Δικαστηρίου της Δημόσιας Διοίκησης μπορούν να ασκήσουν αναίρεση ενώπιον του Πρωτοδικείου. Οι παρεμβαίνοντες, εξαιρέσει των κρατών μελών και των οργάνων των Κοινοτήτων, δεν μπορούν πάντως να ασκήσουν αναίρεση, εκτός εάν η απόφαση του Δικαστηρίου της Δημόσιας Διοίκησης τους θίγει απ' ευθείας.

Άρθρο 10

1. Κάθε πρόσωπο, η αίτηση παρεμβάσεως του οποίου απορρίφθηκε από το Δικαστήριο της Δημόσιας Διοίκησης μπορεί να ασκήσει αναίρεση ενώπιον του Πρωτοδικείου, εντός δύο εβδομάδων από της κοινοποιήσεως της απορριπτικής αποφάσεως.

2. Οι διάδικοι μπορούν να ασκήσουν αναίρεση ενώπιον του Πρωτοδικείου κατά των αποφάσεων του Δικαστηρίου της Δημόσιας Διοίκησης που εκδόθηκαν με βάση τα άρθρα 242 ή 243 ή το άρθρο 256 τέταρτο εδάφιο της συνθήκης ΕΚ ή με βάση τα άρθρα 157 ή 158 ή το άρθρο 164 τρίτο εδάφιο της συνθήκης ΕΚΑΕ, εντός δύο μηνών από της κοινοποιήσεώς τους.

3. Ο Πρόεδρος του Πρωτοδικείου αποφασίζει για τις αναιρέσεις που αναφέρονται στις παραγράφους 1 και 2 του παρόντος άρθρου, με συνοπτική διαδικασία, η οποία παρεκκλίνει, κατά το αναγκαίο μέτρο, από ορισμένους κανόνες που περιέχονται στο παρόν παράρτημα και η οποία θα καθορισθεί από τον κανονισμό διαδικασίας του Πρωτοδικείου.

Άρθρο 11

1. Η αίτηση αναίρεσης ενώπιον του Πρωτοδικείου περιορίζεται σε νομικά ζητήματα. Ως λόγοι αναίρεσης επιτρέπεται να προβάλλονται η αναρμοδιότητα του Δικαστηρίου της Δημόσιας Διοίκησης, οι πλημμέλειες κατά την ενώπιόν του διαδικασία που θίγουν τα δικαιώματα του ενδιαφερόμενου διαδίκου και η παραβίαση του κοινοτικού δικαίου από το Δικαστήριο της Δημόσιας Διοίκησης.

2. Αναίρεση δεν χωρεί αποκλειστικά για τον καταλογισμό και το ύψος των δικαστικών εξόδων.

Άρθρο 12

1. Με την επιφύλαξη των άρθρων 242 και 243 της συνθήκης ΕΚ και των άρθρων 157 και 158 της συνθήκης ΕΚΑΕ, η άσκηση αναίρεσης ενώπιον του Πρωτοδικείου δεν έχει ανασταλτικό αποτέλεσμα.

2. Σε περίπτωση άσκησης αναίρεσης κατά αποφάσεως του Δικαστηρίου της Δημόσιας Διοίκησης, η διαδικασία ενώπιον του Πρωτοδικείου περιλαμβάνει δύο στάδια: την έγγραφη και την προφορική διαδικασία. Το Πρωτοδικείο, σύμφωνα με τους όρους που καθορίζονται στον κανονισμό διαδικασίας του, και μετά την ακρόαση των διαδίκων, μπορεί να αποφασίζει χωρίς προφορική διαδικασία.

Άρθρο 13

1. Εάν η αναίρεση κριθεί βάσιμη, το Πρωτοδικείο αναιρεί την απόφαση του Δικαστηρίου της Δημόσιας Διοίκησης και αποφαίνεται το ίδιο επί της διαφοράς. Μπορεί, σε εξαιρετική περίπτωση, να παραπέμψει την υπόθεση ενώπιον του Δικαστηρίου της Δημόσιας Διοίκησης, όταν η διαφορά δεν είναι ώριμη προς εκδίκαση.

2. Σε περίπτωση παραπομπής, το Δικαστήριο της Δημόσιας Διοίκησης δεσμεύεται ως προς τα νομικά ζητήματα που έχουν επιλυθεί με την απόφαση του Πρωτοδικείου.»

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας (-εις) πολιτικής : θεσμικός

Δραστηριότητα (-ες) : εφαρμογή της συνθήκης της Νίκαιας

ΟΝΟΜΑΣΙΑ ΤΗΣ ΔΡΑΣΗΣ : ΠΡΟΤΑΣΗ ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΓΙΑ ΤΗΝ ΙΔΡΥΣΗ ΤΟΥ ΔΙΚΑΣΤΗΡΙΟΥ ΤΗΣ ΕΥΡΩΠΑΪΚΗΣ ΔΗΜΟΣΙΑΣ ΔΙΟΙΚΗΣΗΣ

1. ΓΡΑΜΜΗ (-ΕΣ) ΤΟΥ ΠΡΟΎΠΟΛΟΓΙΣΜΟΥ + ΟΝΟΜΑΣΙΑ

Θα δημιουργηθεί ειδική γραμμή του προϋπολογισμού στο Τμήμα IV - Δικαστήριο

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (Μέρος Β) : εκατ. ευρώ σε πιστώσεις αναλήψεων υποχρεώσεων (ΠΑΥ)

2.2 Περίοδος υλοποίησης:

2.3 Συνολική πολυετής εκτίμηση των δαπανών :

α) Χρονοδιάγραμμα των πιστώσεων αναλήψεων υποχρεώσεων/ των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. ευρώ (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και διοικητική συνδρομή (ΤΔΣ) και δαπάνες στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με το δημοσιονομικό προγραμματισμό και τις δημοσιονομικές προοπτικές

[X] Πρόταση συμβατή με τον υπάρχοντα δημοσιονομικό προγραμματισμό.

Η πρόταση αυτή απαιτεί αναπρογραμματισμό του αντίστοιχου τομέα των δημοσιονομικών προοπτικών,

συμπεριλαμβανομένης, εφόσον συντρέχει περίπτωση, προσφυγής στις διατάξεις της διοργανικής συμφωνίας.

2.5 Δημοσιονομικές επιπτώσεις επί των εσόδων

[X] Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου).

Η

Δημοσιονομική επίπτωση - Η επίδραση επί των εσόδων έχει ως εξής :

εκατ. ευρώ (μέχρι πρώτου δεκαδικού)

>ΘΕΣΗ ΠIΝΑΚΑ>

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρα 225 A και 245 της συνθήκης ΕΚ και 140 B και 160 της συνθήκης ΕΚΑΕ

5.1 Αναγκαιότητα κοινοτικής παρέμβασης

5.1.1 Επιδιωκόμενοι στόχοι

Η παρούσα πρόταση απόφασης του Συμβουλίου, που αποβλέπει στη σύσταση δικαιοδοτικού οργάνου πρώτου βαθμού το οποίο θα ειδικεύεται στις διαφορές της δημόσιας διοίκησης, αποτελεί μία από τις πτυχές της δικαιοδοτικής μεταρρύθμισης που εγγράφεται στη συνθήκη της Νίκαιας (άρθρα 220 δεύτερο εδάφιο και 225 Α της συνθήκης ΕΚ) προκειμένου να επιλυθεί το ζήτημα του αυξανόμενου φόρτου εργασίας των κοινοτικών δικαιοδοτικών οργάνων. Η εν λόγω πρόταση, ανταποκρίνεται στην πρόκληση που απορρέει από τη δήλωση αριθ. 16 σχετικά με το άρθρο 225 Α, η οποία εγκρίθηκε κατά τη Σύνοδο Κορυφής της Νίκαιας και σύμφωνα με την οποία «η Διάσκεψη καλεί το Δικαστήριο και την Επιτροπή να εκπονήσουν, το ταχύτερο δυνατό, σχέδιο απόφασης για τη σύσταση δικαιοδοτικού τμήματος αρμόδιου να αποφαίνεται πρωτοδίκως επί των διαφορών μεταξύ των Κοινοτήτων και των υπαλλήλων τους.»

Η σύσταση αυτού του δικαιοδοτικού οργάνου θα επιτρέψει να απαλλαχθεί το Πρωτοδικείο από τις εν λόγω διαφορές που αντιπροσωπεύουν περίπου το ένα τρίτο του τρέχοντος φόρτου εργασίας του. Σύμφωνα με το άρθρο 225, παράγραφος 2 της συνθήκης ΕΚ, εφεξής το Πρωτοδικείο σε αυτό τον τομέα θα περιορίζεται στο ρόλο του ακυρωτικού δικαστηρίου των αποφάσεων του νέου πρωτοβάθμιου δικαιοδοτικού οργάνου, ενώ το Δικαστήριο θα παρεμβαίνει κατ' εξαίρεση, στο πλαίσιο της διαδικασίας επανεξέτασης των αποφάσεων του Πρωτοδικείου.

5.1.2 Μέτρα σχετικά με την εκ των προτέρων αξιολόγηση

Η εγγραφείσα στη συνθήκη της Νίκαιας μεταρρύθμιση προκλήθηκε από τη συμπληρωματική συνεισφορά της Επιτροπής στη Διακυβερνητική Διάσκεψη για τη θεσμική μεταρρύθμιση, με τον τίτλο «Η μεταρρύθμιση του κοινοτικού δικαιοδοτικού συστήματος» (COM(2000)109 τελικό της 1.03.2000).

5.1.3 Μέτρα σχετικά με την εκ των υστέρων αξιολόγηση

5.2 Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Η υλοποίηση του δικαιοδοτικού οργάνου συνεπάγεται βεβαίως τη λήψη μέτρων του προϋπολογισμού που θα επιτρέψουν τη λειτουργία του νέου δικαιδοτικού οργάνου. Οι δικαστές του Δικαστηρίου της Ευρωπαϊκής Δημόσιας Διοίκησης πρέπει να μπορούν να απολαύουν των κατάλληλων κτιρίων και της απαραίτητης συνδρομής κατά την άσκηση των καθηκόντων τους (γραμματέας δικαστηρίου, διοικητικοί υπάλληλοι, γραμματεία). Σύμφωνα με το άρθρο 220 της συνθήκης ΕΚ, το Δικαστήριο της Δημόσιας Διοίκησης προσαρτάται στο Πρωτοδικείο. Συνεπώς, θα στηρίζεται στις υπηρεσίες του Δικαστηρίου και του Πρωτοδικείου (μεταφραστές, αναγνώστες αποφάσεων, διερμηνείς) το προσωπικό των οποίων θα πρέπει να προσαρμοστεί.

5.3 Λεπτομέρειες υλοποίησης

Το απαραίτητο προσωπικό θα τεθεί στη διάθεση του νέου δικαιοδοτικού οργάνου από το Δικαστήριο.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο μέρος Β (για ολόκληρη την περίοδο προγραμματισμού)

6.1.1 Δημοσιονομική παρέμβαση

Πιστώσεις αναλήψεων υποχρεώσεων σε εκατ. ευρώ (μέχρι τρίτου δεκαδικού)

>ΘΕΣΗ ΠIΝΑΚΑ>

6.2 Υπολογισμός του κόστους ανά σχεδιαζόμενο μέτρο που προβλέπεται στο μέρος Β (για ολόκληρη την περίοδο προγραμματισμού)

Πιστώσεις αναλήψεων υποχρεώσεων σε εκατ. ευρώ (μέχρι τρίτου δεκαδικού

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΙΣ ΔΑΠΑΝΕΣ ΠΡΟΣΩΠΙΚΟΥ ΚΑΙ ΤΙΣ ΔΑΠΑΝΕΣ ΛΕΙΤΟΥΡΓΙΑΣ

7.1 Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

Οι 6 θέσεις Α θα κατανεμηθούν ως εξής : 1 Γραμματέας του Δικαστηρίου της Δημόσιας Διοίκησης, 4 διοικητικοί υπάλληλοι για την ομάδα των νομομαθών (βλέπε παρατηρήσεις στο άρθρο 6 του σχεδίου), 1 διοικητικός υπάλληλος για τα διοικητικά θέματα (ενδεχομένως θα υπάγεται στο ιδιαίτερο γραφείο του προέδρου).

Οι 2 θέσεις Β θα κατανεμηθούν ως εξής : 1 θέση αναπληρωτή του Γραμματέα του Δικαστηρίου της Δημόσιας Διοίκησης (που θα είναι υπεύθυνος για την ομάδα της γραμματείας του Δικαστηρίου της Δημόσιας Διοίκησης υπό την εποπτεία του Γραμματέα του Δικαστηρίου της Δημόσιας Διοίκησης), 1 θέση για την παρακολούθηση της τεκμηρίωσης.

Οι 10 θέσεις C θα κατανεμηθούν ως εξής : 6 γραμματείς για τους 6 δικαστές, 1 γραμματέας του Γραμματέα του Δικαστηρίου της Δημόσιας Διοίκησης, 1 γραμματέας για την ομάδα της γραμματείας του Δικαστηρίου της Δημόσιας Διοίκησης, 2 γραμματείς για την ομάδα των νομομαθών.

7.2 Συνολικές δημοσιονομικές επιπτώσεις στους ανθρώπινους πόρους

>ΘΕΣΗ ΠIΝΑΚΑ>

Τα ποσά αντιστοιχούν τις συνολικές δαπάνες της δράσης για δώδεκα μήνες.

7.3 Άλλες δαπάνες λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν τις συνολικές δαπάνες της δράσης για δώδεκα μήνες.

>ΘΕΣΗ ΠIΝΑΚΑ>

*για το πρώτο έτος πρέπει να προστεθεί ποσό 692.000 EUR για τις συγκεκριμένες δαπάνες έναρξης λειτουργίας.

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

Δεν είναι αναγκαία.

9. ΜΕΤΡΑ ΚΑΤΑ ΤΗΣ ΑΠΑΤΗΣ

Δεν εφαρμόζεται στην παρούσα πρόταση, η οποία αποβλέπει στη θέσπιση νέου κοινοτικού δικαιοδοτικού οργάνου και δεν καλύπτει καμιά κοινοτική πολιτική που να ενέχει κινδύνους απάτης.

>ΘΕΣΗ ΠIΝΑΚΑ>